РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/6-13

16. јануар 2013. године

Б е о г р а д

ЗАПИСНИК

14. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 16. ЈАНУАРА 2013. ГОДИНЕ

 Седница је почела у 12,00 часова.

 Седницом је председавала Милица Војић Марковић, председник Одбора.

 Седници су присуствовали чланови Одбора: Јудита Поповић, Биљана Илић Стошић, Ивана Динић, Љубан Панић, Зоран Бојанић, Иван Карић, Гордана Чомић, Живојин Станковић и Јелена Травар Миљевић, као и Слободан Величковић, заменик члана Константина Арсеновића.

 Седници нису присуствовали чланови Одбора: Александра Томић, Жељко Сушец, Јелена Мијатовић, Зоран Васић, нити њихови заменици, Константин Арсеновић и Дејан Николић.

 Седници су присуствовали и Хранислав Стојковић и Мирко Грубишић, помоћници министра енергетике, развоја и животне средине, Зоран Ибровић, виши саветник у Министарству, Момчило Живковић, директор Агенције за заштиту животне средине, Тихомир Поповић, начелник Одељења за контролу квалитета ваздуха, Зоран Стојановић, начелник Одељења Национална лабораторија и Биљана Јовић, саветник у Агенцији за заштиту животне средине.

 На предлог председника Одбора да се дневни ред предложен у Сазиву **допуни** тачком: „Разматрање Предлога закона о изменама и допунама Закона о заштити ваздуха, који је поднела Влада, у начелу“, једногласно је усвојен следећи

Д н е в н и р е д :

1. Разматрање Извештаја о стању квалитета ваздуха у Републици Србији за 2011. годину;
2. Разматрање Предлога закона о изменама и допунама Закона о заштити ваздуха, који је поднела Влада, у начелу;
3. Договор о детаљима Другог јавног слушања.

Прва тачка дневног реда - **Разматрање Извештаја о стању квалитета ваздуха у Републици Србији за 2011. годину**

Уводне напомене изнео је Момчило Живковић, директор Агенције за заштиту животне средине. Том приликом је истакао да постоји неколико врста мониторнига квалитета ваздуха:

- у реалном времену (40 аутоматских мерних станица у Републици Србији),

- извештавање - Национални регистар извора загађења и

- мониторниг полена (10 станица за узорковање полена).

Подаци добијени од свих институција достављају се Институту за јавно здравље Србије „Др Милан Јовановић Батут" и градском заводу за јавно здравље.

Указао је на проблем функционисања овог система у 2011. години, који је настао услед недостатка средстава у Буџету. Укидањем Фонда за заштиту животне средине Агенција за заштиту животне средине остала је без нопходних средстава. Софистицирана опрема која се користи без редовног одржавања се квари, а трошкови поправке те опреме су велики. Из овог разлога, у извештају који се припрема за 2012. годину, недостајаће 30% података, а да би се дала адекватна оцена квалитета ваздуха, потребно је прибавити 90% података. Апеловао је на Одбор да помогне у решавању финансијских проблема Агенције.

 У дискусији која је уследила учествовали су: Гордана Чомић, Момчило Живковић, Јудита Поповић, Иван Карић, Милица Војић Марковић и Зоран Бојанић.

Још једном је истакнуто колико су чланови Одбора упозоравали на штету од укидања Фодна за заштиту животне средине, као и да ће се у 2013. години још увећати проблеми у вези са финансирањем мониторинга квалитета ваздуха у Републици Србији. Истакнуто је да је укидање Фонда за заштиту животне средине укидање правне тековине у овој области. Постављено је питање који је узрок повећане концентрације алергених полена у Кули, као и да ли постоји канал комуникације Агенције са локалним самоуправама у вези са мониторингом.

 Објашњено је да Агенција купује инструмент за мерење и финансира обуку стручњака који би тим инструментом мерили концентрацију полена у ваздуху, а да је обавеза локалних самоуправа да редовно шаљу податке до којих су дошли мерењем, при чему се ти подаци морају верификовати.

 У светлу изнетих чињеница које се односе на недостатак финансијских средстава, постављено је питање какав ће бити извештај о стању квалитета ваздуха у 2012. години, као и наредних година. Да ли ће Агенција припремати тај извештај само pro forme, ако Одбор нема утицај на креирање и финансирање политике заштите животне средине. Поставља се питање колико ће Влада бити спремна да учини нешто да се стање поправи. Битно је да се постигне консензус о томе шта нам значи заштита животне средине.

 Постављена су питања да ли се анализира хемијски састав ваздуха и да ли се знају извори загађења, да ли подаци локалних самоуправа улазе у систем мониторинга, ко финансира сервисирање мерних апарата, на локалном нивоу и у Републици Србији, као и да ли је спроведено мултидисциплинарно истраживање утицаја загађења ваздуха на воће, поврће, здравље људи и животну средину, ко одређује толерантне вредности, и, на крају, и да ли ћемо у некој од наредних година имати извештај без прекомерних вредности, јер неће имати новца за прављење оваквог извештаја. Указано је на проблем загађења ваздуха у више градова у Србији, а посебно у Обреновцу, Лазаревцу, Костолцу, Пожаревцу, Панчеву и Бору, што утиче на лошу здравствену слику становника тих градова.

Представник Министарства енергетике, развоја и животне средине истакао је да није била намера Владе да се укине Фонд за заштиту животне средине, већ да се трансформише. Обавестио је Одбор да ће се у Министарству формирати Одељење, чији ће посао бити да испрати повраћај средстава прикупљених од загађивача и њихово наменско коришћење за финансирање заштите животне средине.

Чланови Одбора изразили су сумњу у тако описан механизам. Скренута је пажња на проблем загађења у Зајачи. Истакнут је пример Ваљева, као града, где се подаци о квалитету ваздуха и осећај становинка разликују у великој мери. У овом граду је у зимском периоду велико загађење, због индивидуалних загађивача (грејање), а сам град је у котлини. пројекат локалне топлане је био прескуп за грађане, па се на тај начин није смањило загађење. Постављено је питање зашто постоје толике разлике између података у извештају и онога што осећају грађани тог града.

 Постављено је питање како се Одељње унутар Министарства разликује од Фонда, какву надлежност такво одељење има у односу на буџет, ко кадрира људе који ће у том одељењу радити, као и ко ће радити ревизију. Представници Министарства су замољени да не омаловажавају чланове Одбора таквим информацијама. С обзиром да је загађивач наставио да плаћа таксе, а да Агенција за заштиту животне средине није добила новац, постављено је питање где је тај новац завршио, односно питање злоупотребе средстава која су прикупљена на тај начин.

 Скренута је пажња на то да није идеја да од донација Европске уније финансирамо мониторинг, већ средства за ту намену треба да потичу од накнада које плаћају загађивачи. Истакнуто је да локалне самоуправе већ шест месеци нису добиле новац за мониторинг. Изражено је жаљење што није прихваћен предлог за формирање буџетског фонда у који би се сливала средстава прикупљена од такси које плаћају загађивачи.

У дискусији је указано на две чињенице:

1. ненаменско трошење буџетских средстава је озиљан проблем и може водити у прекршајни или чак и кривични поступак;
2. обећањима о формирању одељења у министарству, које би се бавило праћењем средстава прикупљених од загађивача, како би се осигурало да се она наменски троше за заштиту животне средине, представља омаловажавање скупштинског одбора.

Изнето је и мишљење да ће се решити проблем финансирања ове области, као и да је извештај технички добар, али да не одсликава праву слику квалитета ваздуха у Краљеву, јер је цео град у магли од пролећа, а депонија је направљена на висини, што, између осталог, утиче на лош квалитет ваздуха.

По завршеној расправи, на предлог председника Одбора, Одбор је, једногласно, донео Закључак да прихвата Извештај о стању квалитета ваздуха у Републици Србији за 2011. годину.

 Друга тачка дневног реда - **Разматрање Предлога закона о изменама и допунама Закона о заштити ваздуха, који је поднела Влада, у начелу**

Зоран Ибровић је у уводним напоменама објаснио разлоге за измене и допуне Закона о заштити ваздуха.

Поводом ове тачке дневног реда није било дискусије.

На предлог председника Одбора, Одбор, већином гласова (6 за, ниједан глас против и 3 уздржана), одлучио да предложи Народној скупштини да прихвати Предлог закона о изменама и допунама Закона о заштити ваздуха, који је поднела Влада, у начелу.

За известиоца Одбора на седници Народне скупштине одређена је Милица Војић Марковић, председник Одбора.

Трећа тачка дневног реда – **Договор о детаљима Другог јавног слушања**

 Председник Одбора подсетила је чланове Одбора да је, на крају Првог јавног слушања, одржаног 13. новембра 2012. године, обећала учесницима јавног слушања да ће Одбор одржати још једно јавно слушање на исту тему. На 13. седници,Одбор је донео Одлуку да се Друго јавно слушање на тему: „Утицај генетички модификованих организама (трансгена) на животну средину и здравље“ одржи 6. фебруара 2013. године, у Малој сали Дома НС, са почетком у 11,00 часова. Списак учесника са првог јавног слушања послужиће за позивање и на друго јавно слушање, али би требало да уводничари буду различити. Предложила је да излагања у трајању до 10 минута имају:

- проф Љубиша Тописировић, директор Института за молекуларну генетику и генетичко инжењерство;

- др Невена Нагл, представник Института за ратарство и повртарство у Новом Саду

- др Владан Јолџић, Факултет за примењену екологију;

- др Ирена Берет, Удружење грађана „Здрава земља“;

- Жељко Поповић, асистент на Департману за биологију и екологију на Природно-математичком факултету Универзитета у Новом Саду.

После сваког од два панела, предвиђено је време за дискусију у трајању од по пола сата, где би могли да се пријаве за реч заинтересовани учесници јавног слушања, у трајању до три минута. На половини јавног слушања била би пауза и организован ручак за учеснике јавног слушања, у оквиру програма подршке скупштинским одборима коју пружа Програм за развој Уједињених нација UNDP.

Седница је завршена у 13,50 часова.

СЕКРЕТАР ПРЕДСЕДНИК

 Милица Башић Милица Војић Марковић